**Εσωτερική αξιολόγηση του**

**Πειραματικού Γυμνασίου Ρεθύμνου, Πανεπιστημίου Κρήτης**

**ως προς το εκπαιδευτικό έργο**

**(ΦΕΚ 140/20.01.2021 και 111/12.06.2020/αρθ.21.§3)**

**«Η ΔΙΑΘΛΑΣΗ ΚΑΙ Η ΔΙΗΘΗΣΗ**

**ΤΩΝ 14 ΘΕΜΑΤΙΚΩΝ ΑΞΟΝΩΝ**

**ΤΗΣ ΑΞΙΟΛΟΓΗΣΗΣ ΤΟΥ ΕΚΠΑΙΔΕΥΤΙΚΟΥ ΕΡΓΟΥ**

**ΥΠΟ ΤΟ ΠΡΙΣΜΑ ΤΗΣ ΠΑΝΔΗΜΙΑΣ ΚΑΙ**

**ΤΟ ΦΙΛΤΡΟ ΤΗΣ ΤΗΛΕΚΠΑΙΔΕΥΣΗΣ»**

**ΙΟΥΝΙΟΣ 2021**

**Δρ. ΓΕΩΡΓΙΟΣ ΠΟΛΥΖΩΗΣ, ΔΙΕΥΘΥΝΤΗΣ**

**ΜΑΙΡΗ ΓΟΥΡΓΟΛΙΤΣΑ, ΥΠΟΔΙΕΥΘΥΝΤΡΙΑ**

**ΚΑΙ ΟΙ ΕΚΠΑΙΔΕΥΤΙΚΟΙ ΜΕΛΗ ΤΟΥ ΕΠΕΣ:**

**ΦΩΤΕΙΝΗ ΓΙΑΝΝΑΚΟΥΔΑΚΗ, ΑΘΗΝΑ ΔΡΑΝΔΑΚΗ**

**ΣΤΕΛΛΑ ΣΚΑΝΔΑΛΑΚΗ, ΜΑΝΩΛΗΣ ΑΝΑΓΝΩΣΤΑΚΙΣ**

**Εσωτερική αξιολόγηση του**

**Πειραματικού Γυμνασίου Ρεθύμνου, Πανεπιστημίου Κρήτης**

**ως προς το εκπαιδευτικό έργο**

**(ΦΕΚ 140/20.01.2021 και 111/12.06.2020/αρθ.21.§3)**

Κατά το τρέχον σχολικό έτος (2020-2021) δεν πραγματοποιήθηκαν οι διαδικασίες Συλλογικού Προγραμματισμού του άρθρου 4 (ΦΕΚ 140/20.01.2021). Κατά συνέπεια, η παρούσα Έκθεση Εσωτερικής Αξιολόγησης υποβάλλεται σύμφωνα με τα σχετικά άρθρα των ΦΕΚ 140/20.01.2021 και 111/12.06.2020/αρθ.21.§3, χωρίς την αναφορά των σημείων που αφορούν σε θέματα του Συλλογικού Προγραμματισμού και στην υλοποίηση Σχεδίων Δράσης.

Είναι αυτονόητο ότι φέτος τα ερευνητικά ερωτήματα θα εστιάζουν στην υλοποίηση του εκπαιδευτικού έργου στις συνθήκες της πανδημίας. Για τον λόγο αυτό, η επισκόπηση των 14 θεματικών αξόνων της εσωτερικής αξιολόγησης του Σχολείου μας, σύμφωνα με το τεύχος: «ΤΕΚΜΗΡΙΩΣΗ ΑΠΟΤΙΜΗΣΗΣ ΘΕΜΑΤΙΚΩΝ ΑΞΟΝΩΝ» του ΙΕΠ, προσανατολίστηκε στην απάντηση των παρακάτω ερωτημάτων, τα οποία αναφέρονται στο συγκεκριμένο τεύχος.

**ΤΑΥΤΟΤΗΤΑ ΤΗΣ ΣΧΟΛΙΚΗΣ ΜΟΝΑΔΑΣ**

1. Το μαθητικό δυναμικό του Σχολείου ανέρχεται σε 232 μαθητές, κατανεμημένους σε τρία τμήματα στις τάξεις Α΄ και Β΄, ενώ στην Γ΄ τάξη τα τμήματα είναι τέσσερα .
2. Οι αλλοδαποί μαθητές είναι 8 (3 αγόρια και 5 κορίτσια).
3. Δεν υπήρχαν δομημένα τμήματα Ενισχυτικής Διδασκαλίας, παρά μόνο Παράλληλη Στήριξη σε τέσσερεις (4) μαθητές. Δε λειτούργησαν Τάξεις Υποδοχής και Φροντιστηριακά τμήματα.
4. Η επίδοση των μαθητών χαρακτηρίζεται υψηλή, με 24,5% αριστεύσαντες. Είναι χαρακτηριστικό ότι μόνο τρεις (3) μαθητές παραπέμφθηκαν σε επαναληπτική εξέταση τον Σεπτέμβριο. Η φοίτηση των μαθητών ήταν κανονική, και με τις συνθήκες της πανδημίας, με λίγες απουσίες λόγω ιώσεων, και δεν σημειώθηκε καμία μέρα κατάληψης. Η δε διαγωγή των μαθητών ήταν εξαιρετική, με αποτέλεσμα να αποσπούν συγχαρητήρια κατά τις κατά τόπους επισκέψεις.
5. Η μεταφορά των μαθητών ολοκληρώθηκε χωρίς προβλήματα, παρόλο που η πλειονότητα των μαθητών μετακινείται από (σε) μεγάλες αποστάσεις.
6. Είναι γνωστά τα κτιριολογικά προβλήματα του Σχολείου μας που είναι εγκατεστημένο σε παλαιά κτήρια. Φέτος έγιναν ικανοποιητικές παρεμβάσεις στον χώρο του Σχολείου από τους γονείς και ιδιαιτέρως από τον Δήμο, με στόχο την αξιοπρεπή εμφάνισή του και την επάρκεια στη λειτουργία του.
7. Πέραν των φυλάκων δεν υπάρχει μόνιμο προσωπικό στο Σχολείο. Η φύλαξη είναι ανεπαρκής λόγω περιορισμένου αριθμού φυλάκων.
8. Τα διδακτικά βιβλία παραδόθηκαν και διανεμήθηκαν έγκαιρα.
9. Υπήρξε μεγάλο ενδιαφέρον για την εισαγωγή των μαθητών στο σχολείο (159 αιτήσεις - αύξηση 12% σε σύγκριση με την περυσινή χρονιά και 23% σε σχέση με προπερυσινή).

 **ΠΕΡΙΛΗΨΗ**

**ΤΗΣ ΣΥΝΟΛΙΚΗΣ ΑΠΟΤΙΜΗΣΗΣ ΤΟΥ ΕΡΓΟΥ ΤΟΥ ΣΧΟΛΕΙΟΥ**

**ΘΕΜΑΤΙΚΟΣ ΑΞΟΝΑΣ 1ος : Διδασκαλία, Μάθηση και Αξιολόγηση**

**Α. ΔΕΙΚΤΕΣ ΤΟΥ ΘΕΜΑΤΙΚΟΥ ΑΞΟΝΑ 1**

**1. Εφαρμογή καινοτόμων/ εναλλακτικών διδακτικών πρακτικών**

*Διδασκαλία σε υπό-τμήματα με τον μισό αριθμό μαθητών:*

*α) Μάθημα Καλλιτεχνικών:*

**Εκπαιδευτικός:** Ιωάννα Σπυριδάκη

*β) Μαθήματα Φυσικών Επιστημών*

**Εκπαιδευτικοί:** Κυριακή Δημητριάδη, Ζαχαρένια Τσιριντάνη

**2. Ενίσχυση ήπιων δεξιοτήτων (soft skills) και ψηφιακών δεξιοτήτων μαθητών και μαθητριών**

*I. Ήπιες Δεξιότητες*

*α) Σεξουαλική αγωγή*

**Εκπαιδευτικός:** Μανώλης Αναγνωστάκις

**Σύνδεσμος Ανάρτησης Δράσης:**

https://sapgr.weebly.com/

*β) Πρόγραμμα Εργαστηρίων Δεξιοτήτων του ΙΕΠ*

Το Σχολείο συμμετείχε στην πιλοτική εφαρμογή των εργαστηρίων δεξιοτήτων από το Ι.Ε.Π. Το Σχολείο δημιούργησε δέκα (10) τμήματα δεξιοτήτων και οι εκπαιδευτικοί αποτίμησαν τις πρακτικές τους υπό το πρίσμα της πανδημίας και των συνθηκών της τηλεκπαίδευσης. Η αποτίμηση ενσωματώθηκε στο τελικό σχέδιο δράσης του Σχολείου.

*II. Ψηφιακές Δεξιότητες*

*α) Μικτή (Blended) μάθηση στο ΠΓΡ\_ΠΚ*

**Εκπαιδευτικοί:** Σε όλο το εύρος του προγράμματος: Αρσένιος Αρσενάκης, Αθηνά Δρανδάκη, Ειρήνη Ρενιέρη, Άννα Πατεράκη/Μόνο στο ερευνητικό σκέλος του προγράμματος: Στυλιανή Σκανδαλάκη, Ειρήνη Πετράκη, Ιωάννα Σπυριδάκη.

**3.** **Υλοποίηση δράσεων για την ανάπτυξη του γλωσσικού και επιστημονικού εγγραμματισμού - Εφαρμογή εναλλακτικών μορφών αξιολόγησης**

*Κειμενοκεντρική γραμματική*

**Εκπαιδευτικοί:** Κωνσταντίνος Σιπητάνος, Μαίρη Γουργολίτσα

**4. Ανάπτυξη εκπαιδευτικού υλικού για την υποστήριξη της διδασκαλίας των επιμέρους γνωστικών αντικειμένων**

Παράχθηκε εκπαιδευτικό υλικό στα μαθήματα: Θρησκευτικά, Αρχαιά Ελληνική Γραμματεία, Αρχαία Ελληνικά Γλώσσα, Ιστορία, Λογοτεχνία.

**ΘΕΜΑΤΙΚΟΣ ΑΞΟΝΑΣ 2ος : Ενιαία Ενταξιακή Εκπαίδευση**

**Α. ΔΕΙΚΤΕΣ ΤΟΥ ΘΕΜΑΤΙΚΟΥ ΑΞΟΝΑ 2**

**1. Υποστήριξη μαθητών με ειδικές εκπαιδευτικές ανάγκες**

Υποστηρίχθηκαν τέσσερις (4) μαθητές με ειδικές εκπαιδευτικές ανάγκες από δύο (2) καθηγήτριες, μία Φυσικό για τα Μαθηματικά και τις Φυσικές Επιστήμες και μία Φιλόλογο για τα Θεωρητικά Μαθήματα.

**ΘΕΜΑΤΙΚΟΣ ΑΞΟΝΑΣ 3ος: Πρόληψη και Αντιμετώπιση Σχολικής Βίας και Εκφοβισμού**

**Α. ΔΕΙΚΤΕΣ ΤΟΥ ΘΕΜΑΤΙΚΟΥ ΑΞΟΝΑ 3**

**1. Λήψη μέτρων πρόληψης και παρέμβασης**

Το Σχολείο είναι πλήρως ευαισθητοποιημένο σε θέματα σχολικής βίας και εκφοβισμού. Παρόλο που τα φαινόμενα αυτά σπανίζουν στο Σχολείο μας και παρά το γεγονός ότι όλοι οι εκπαιδευτικοί είναι ενήμεροι των βασικών τρόπων αντιμετώπισης αυτών των φαινομένων, θεωρούμε ότι μπορούμε να κάνουμε περισσότερα στον τομέα αυτό. Έτσι, σκοπεύουμε στον προγραμματισμό του επόμενου έτους να συμπεριληφθεί ένα σχέδιο δράσης, που θα απαντά σε αυτόν τον θεματικό άξονα.

**ΘΕΜΑΤΙΚΟΣ ΑΞΟΝΑΣ 4ος: Συμμετοχή του Σχολείου και Υποστήριξη σε Δράσεις-Διακρίσεις Μαθητών/Μαθητριών**

**Α. ΔΕΙΚΤΕΣ ΤΟΥ ΘΕΜΑΤΙΚΟΥ ΑΞΟΝΑ 4**

**1.** Η πλέον δυσμενής επίπτωση της πανδημίας αφορούσε αυτόν τον δείκτη. Λόγω του εγκλεισμού, της καραντίνας και της διακοπής της δια ζώσης λειτουργίας του Σχολείου, βιωματικές κατά κύριο λόγο δράσεις, που υποστηρίζει αυτός ο δείκτης, δεν κατέστη δυνατό να υλοποιηθούν.

Όμως πραγματοποιήθηκαν:

α) Η δράση για τον εορτασμού του Ολοκαυτώματος του Αρκαδίου με ηλεκτρονικό κυνήγι που συνδιοργανώθηκε από τη ΔΔΕ Ρεθύμνου και τον Σύνδεσμο Φιλολόγων Ρεθύμνου και στο οποίο συμμετείχαν δυο ομάδες μαθητών της Γ’ τάξης από το σχολείο μας.

β) Η δράση για τη Μάχη της Κρήτης τιμήθηκε με δια ζώσης διδακτική επίσκεψη και ξενάγηση σε εκθέσεις που είχε επιμεληθεί ο Δήμος Ρεθύμνου.

Η τεκμηρίωση κατά την φετινή πρώτη εφαρμογή του συστήματος αφορά στη συνοπτική καταγραφή των πεπραγμένων του Σχολείου και των εκπαιδευτικών του συνολικά.

**ΘΕΜΑΤΙΚΟΣ ΑΞΟΝΑΣ 5ος:** **Φοίτηση – Σχολική Διαρροή**

**Α. ΔΕΙΚΤΕΣ ΤΟΥ ΘΕΜΑΤΙΚΟΥ ΑΞΟΝΑ 5**

**1. Πρόληψη/ Περιορισμός περιστασιακών απουσιών των μαθητών/-τριών**

Στο Σχολείο λειτουργεί διαδικασία καταγραφής και κατόπιν ενημέρωσης (τηλεφωνικής, με sms και με e-mail) των γονέων για τους μαθητές που αργούν τις πρωινές ώρες ή που φεύγουν αδικαιολόγητα από το Σχολείο.

**2. Πρόληψη/ περιορισμός φαινομένων διακοπής φοίτησης**

Δεν υπάρχουν στο Σχολείο μας φαινόμενα σχολικής διαρροής. Ένα πάρα πολύ μικρό ποσοστό (1 ή 2 μαθητές ανά τάξη) ζητούν μετεγγραφή σε άλλα σχολεία, γιατί εκτίμησαν λανθασμένα τις δυνατότητές τους σε σχέση με τη λειτουργία του Πειραματικού Σχολείου και δεν προσαρμόστηκαν στις απαιτήσεις του και τις ιδιαιτερότητές του.

**ΘΕΜΑΤΙΚΟΣ ΑΞΟΝΑΣ 6ος:** **Σχέσεις μεταξύ Μαθητών/-τριών**

**Α. ΔΕΙΚΤΕΣ ΤΟΥ ΘΕΜΑΤΙΚΟΥ ΑΞΟΝΑ 6**

**1. Ενίσχυση των διαύλων επικοινωνίας και συνεργασίας μεταξύ των μαθητών/-τριών**

Η εργασία σε ομάδες σε αρκετά μαθήματα , οι Όμιλοι και οι σχολικές δραστηριότητες είναι οι βασικοί δίαυλοι επικοινωνίας της τυπικής και μη τυπικής εκπαίδευσης για ενίσχυση της συνεργασίας των μαθητών/τριών. Η πιστή εφαρμογή και η εκχώρηση στους μαθητές/στις μαθήτριες όλων των δικαιωμάτων τους για την εκλογή και λειτουργία των Μαθητικών Κοινοτήτων συνιστά βασική μέριμνα του σχολείου μας αλλά και ειδικά της Διεύθυνσης. Οι Σχολικές Μαθητικές Κοινότητες θεωρούνται κύτταρα Δημοκρατίας, ενισχύουν τη συλλογικότητα των μαθητών/τριών, ώστε να εμπεδώσουν την κουλτούρα της συμμετοχικότητας.

**ΘΕΜΑΤΙΚΟΣ ΑΞΟΝΑΣ 7ος:** **Σχέσεις μεταξύ Μαθητών/-τριών και Εκπαιδευτικών**

**Α. ΔΕΙΚΤΕΣ ΤΟΥ ΘΕΜΑΤΙΚΟΥ ΑΞΟΝΑ 7**

**1. Έμφαση στην πρόληψη και στην τήρηση των κανόνων**

Προς την κατεύθυνσης της πρόληψης κρίσεων και της τήρησης κανόνων στις σχέσεις μεταξύ μαθητών / μαθητριών και εκπαιδευτικών δρουν προτάσεις του ανανεωμένου σχολικού κανονισμού, οι οποίες και θα ολοκληρωθούν τον Σεπτέμβριο. Στο μικροεπίπεδο της κάθε τάξης, ο κάθε εκπαιδευτικός μπορεί να συνάψει (και υπάρχουν τέτοιοι εκπαιδευτικοί στο σχολείο μας) ένα συμβόλαιο τάξης, το οποίο και θα τηρηθεί.

**2. Ενίσχυση των διαύλων επικοινωνίας και συνεργασίας μαθητών/-τριών και εκπαιδευτικών**

Κομβικός στην ανάπτυξη διαύλων επικοινωνίας και συνεργασίας μαθητών/τριών και εκπαιδευτικών στο σχολείο μας είναι ο ρόλος του Υπεύθυνου Τμήματος.

Το Σχολείο μας έχει περισσή εμπειρία στην Ασύγχρονη Εκπαίδευση, αφού έχει κάνει συστηματική χρήση της πλατφόρμας EDMODO. Την εμπειρία αυτή αξιοποιήσαμε από την πρώτη στιγμή της καινοφανούς κρίσης και την μοιραστήκαμε με τους μαθητές. Συνεχίσαμε και θα συνεχίσουμε να χρησιμοποιούμε τις δυνατότητες της πλατφόρμας EDMODO. Αξιοποιήθηκαν σε κάποιο βαθμό και οι πλατφόρμες του Υπουργείου, e-me και e-class.

**ΘΕΜΑΤΙΚΟΣ ΑΞΟΝΑΣ 8ος:** **Σχέσεις Σχολείου - Οικογένειας**

**Α. ΔΕΙΚΤΕΣ ΤΟΥ ΘΕΜΑΤΙΚΟΥ ΑΞΟΝΑ 8**

**1. Ενίσχυση των διαύλων επικοινωνίας και συνεργασίας σχολείου – οικογένειας**

Οι δίαυλοι επικοινωνίας και συνεργασίας σχολείου – οικογένειας είναι:

(α) Τηλεφωνήματα σε επείγουσες περιπτώσεις.

(β) Η αξιοποίηση sms και mails για άμεση ενημέρωση της οικογένειας. Πρέπει να τονιστεί ότι το κόστος των sms είναι ευγενική χορηγία του Συλλόγου Γονέων και Κηδεμόνων του σχολείου.

(γ) Μία διά ζώσης συνάντηση των γονέων της Α΄ Γυμνασίου με όλους τους καθηγητές του σχολείου στην αρχή της σχολικής χρονιάς για γνωριμία, καλωσόρισμα και πληροφόρηση.

(δ) Δύο τακτικές συναντήσεις των γονέων με τους διδάσκοντες κατά τις επιδόσεις των μαθητικών ελέγχων, μία ανά τετράμηνο.

(ε) Επιμέρους συναντήσεις ομάδων γονέων με εκπαιδευτικούς για ειδικούς σκοπούς, όπως π.χ. ενημέρωση για εκδρομές ή προγράμματα.

**ΘΕΜΑΤΙΚΟΣ ΑΞΟΝΑΣ 9ος:** **Ηγεσία - Οργάνωση και Διοίκηση της Σχολικής Μονάδας**

**Α. ΔΕΙΚΤΕΣ ΤΟΥ ΘΕΜΑΤΙΚΟΥ ΑΞΟΝΑ 9**

**1. Στοχοθεσία και προτεραιοποίηση στόχων**

Η ηγεσία του Σχολείου (Διευθυντής) έθεσε ως κύριους στόχους την ανάδειξη του πειραματικού χαρακτήρα του Σχολείου. Για τον σκοπό αυτό συνεργάστηκε με το ΕΠΕΣ του σχολείου αρμονικά. Όμως, κατά τη διάρκεια του προηγούμενου ενάμιση χρόνου η προτεραιοποίηση των στόχων άλλαξε, και τέθηκε ως βασικός στόχος η ασφάλεια όλων των εμπλεκομένων στη σχολική ζωή. Ο Διευθυντής οργάνωσε για την αντιμετώπιση της καινοφανούς αυτής κατάστασης την τηλε-εκπαίδευση σε θεωρητικό και πληροφοριακό επίπεδο με ολοκληρωμένο τρόπο μέσα από τον ιστότοπο του σχολείου για το 2019-20 και 2020-21 (https://gymaei-reth.weebly.com/). Σε πρακτικό επίπεδο μαζί με τους υπεύθυνους εκπαιδευτικούς COVID-19 του σχολείου αντιμετώπισε τα κρούσματα της πανδημίας (κλείσιμο τμημάτων, καραντίνα μαθητών και εκπαιδευτικών) με υπευθυνότητα. Ευτυχώς όλα εξελίχτηκαν ομαλά και δεν υπήρξε κανένα ακραίο περιστατικό.

Το μεγαλύτερο όμως μέρος της καθημερινής ενημέρωσης στο Σχολείο και της εφαρμογής των καθημερινών διεργασιών οργάνωσης με πληρότητα και επιτυχία βαρύνει την Υποδιευθύντρια του Σχολείου, με την οποία υπάρχει άριστη σχέση συνεργασίας.

**ΘΕΜΑΤΙΚΟΣ ΑΞΟΝΑΣ 10ος:** **Διαχείριση Υλικών Πόρων και Υποδομών**

**Α. ΔΕΙΚΤΕΣ ΤΟΥ ΘΕΜΑΤΙΚΟΥ ΑΞΟΝΑ 10**

**1. Κατανομή πόρων**

Τα ποσά της δημοτικής χρηματοδότησης του Σχολείου μας είναι παρόμοια με αυτά των άλλων σχολείων. Με ιδιαίτερη δυσκολία και αίροντας πολλές αντιστάσεις, ο Δήμος Ρεθύμνου, επειδή έχει πλήρη αντίληψη του ιδιαίτερου ρόλου του Σχολείου μας, μας επιχορηγεί εκτάκτως με πολύ μικρά χρηματικά ποσά. Η κατανομή των ποσών αυτών καλύπτει φωτοτυπίες / συντήρηση φωτοτυπικών μηχανημάτων, μικροβλάβες, γραφική ύλη και περιφερειακά ηλεκτρονικού εξοπλισμού.

**ΘΕΜΑΤΙΚΟΣ ΑΞΟΝΑΣ 11ος:** **Σχολείο και Κοινότητα**

**Α. ΔΕΙΚΤΕΣ ΤΟΥ ΘΕΜΑΤΙΚΟΥ ΑΞΟΝΑ 11**

**1. Πρωτοβουλίες για τη διαμόρφωση δικτύων σχολείων**

Η έννοια του σχολικού δικτύου δεν είναι εμπεδωμένη στο ελληνικό σχολικό σύστημα. Τα Πειραματικά Σχολεία είναι κομβικής σημασίας σχολεία για την παρουσίαση τέτοιων δικτύων. Το σχολείο μας τα τελευταία τρία χρόνια συμμετείχε σε τέτοιες δράσεις μικρής εμβέλειας με το Γυμνάσιο της Συβρίτου (ένα επαρχιακό Γυμνάσιο του Ν. Ρεθύμνης) υπό την αιγίδα του Πανεπιστημίου των Ορέων (είναι ένα «τοπικό πανεπιστήμιο» κοινωνικής δράσης). Επίσης, το Σχολείο μας έχει συνεργασία με το Anatolia College της Θεσσαλονίκης, που εκδηλώνεται με αμοιβαία παρουσία των σχολείων σε διάφορες δράσεις.

**2. Ενίσχυση σχέσεων και επιδίωξη συνεργασιών με φορείς (κοινωνικούς φορείς, πολιτιστικούς φορείς, τοπική κοινωνία κ.λπ.)**

Το Σχολείο είναι ανοικτό στην κοινωνία. Κάθε χρόνο λαμβάνει μέρος σε ένα πλήθος δράσεων του Δήμου (π.χ. δράσεις για την κυκλοφοριακή αγωγή, για ΑΜΕΑ), των ΚΑΠΗ (με επισκέψεις και εορταστικές διοργανώσεις), του ΝΟΣΟΚΟΜΕΙΟΥ (με επισκέψεις και συζητήσεις στο Αμφιθέατρό του), των ΕΕΕΕΚ σχολείων (με δημιουργία κοινών δράσεων).

**3. Εξωστρέφεια και προβολή του έργου του Σχολείου**

Το Σχολείο διατηρεί τη διασύνδεσή του με Τμήματα του Πανεπιστημίου Κρήτης (Τμήμα Κοινωνικών και Φιλοσοφικών Σπουδών, Παιδαγωγικό Τμήμα Δημοτικής Εκπαίδευσης, Τμήμα Ψυχολογίας) και έτσι μπορεί να προβάλλει το έργο του. Επιπλέον, κάθε χρόνο διοργανώνεται ένα πλήθος εκδηλώσεων, που προβάλλουν το έργο του Σχολείου και «εκπαιδεύουν» την τοπική κοινωνία, αναδεικνύοντας ταυτόχρονα τον πολιτιστικό του ρόλο.

Ενδεικτικά αναφέρουμε:

* Εκδήλωση μνήμης για τον καθηγητή Καφάτο.
* Εκδήλωση για την Εκλαΐκευση της Επιστήμης.
* Εκδήλωση για την πανδημία (ψηφιακή εκδήλωση, σε συνεργασία με την Πανελλήνια Ένωση Βιολόγων, με τη συμμετοχή 700 ατόμων!).

Για περισσότερες πληροφορίες παραπέμπουμε στον ιστότοπο του Σχολείου: <https://gymaei-reth.weebly.com/>

**ΘΕΜΑΤΙΚΟΣ ΑΞΟΝΑΣ 12ος:** **Συμμετοχή των Εκπαιδευτικών σε Επιμορφωτικές Δράσεις**

**Α. ΔΕΙΚΤΕΣ ΤΟΥ ΘΕΜΑΤΙΚΟΥ ΑΞΟΝΑ 12**

**1. Συμμετοχή σε επιμορφώσεις από αρμόδιους φορείς**

Το Σχολείο έχει διοργανώσει τα δύο προηγούμενα χρόνια εργαστήρια για διαφοροποιημένη μάθηση και τον επιστημονικό τρόπο σκέψης όχι μόνον για τους εκπαιδευτικούς του Σχολείου, αλλά για όλους τους εκπαιδευτικούς του νομού Ρεθύμνης. Υπό αυτή την έννοια το Σχολείο είναι φορέας επιμόρφωσης εκπαιδευτικών και επαγγελματικής μάθησης. Το ενδιαφέρον των εκπαιδευτικών για συμμετοχή σε επιμορφώσεις είναι μεγάλο. (Βλέπε στον Δείκτη 1)

**ΘΕΜΑΤΙΚΟΣ ΑΞΟΝΑΣ 13ος : Ανάληψη Επιμορφωτικών Πρωτοβουλιών του Σχολείου για τη Βελτίωση της Διδασκαλίας, της Μάθησης και της Αξιολόγησης**

**Α. ΔΕΙΚΤΕΣ ΤΟΥ ΘΕΜΑΤΙΚΟΥ ΑΞΟΝΑ 13**

**1. Σχεδιασμός και υλοποίηση επιμορφωτικών δράσεων με τη μορφή της ετεροπαρατήρησης**

Στο Σχολείο υπάρχει κουλτούρα ετεροπαρατήρησης. Ο Διευθυντής του σχολείου υποστηρίζει ενεργά την παρακολούθηση μαθημάτων μεταξύ συναδέλφων. Πριν δύο χρόνια ο Διευθυντής με τον Χημικό του σχολείου έκαναν μάθημα ως δύο εκπαιδευτικοί στην ίδια τάξη (δίδασκαν το ίδιο μάθημα στο ίδιο τμήμα). Το αποτέλεσμα της συνεργασίας τους κατατέθηκε ως εργασία/ανακοίνωση σε εκπαιδευτικό συνέδριο. Φέτος, δύο εκπαιδευτικοί, η Υποδιευθύντρια και ένας Φιλόλογος, κάνουν από κοινού μάθημα σε δύο τμήματα (βλ. θεματικό άξονα 1). Στον προγραμματισμό προβλέπεται να ενσωματωθούν δράσεις ετεροπαρατήρησης.

**ΘΕΜΑΤΙΚΟΣ ΑΞΟΝΑΣ 14ος:** **Συμμετοχή του Προσωπικού σε Άλλες Δράσεις (προγράμματα Erasmus, συνεργασία με άλλα σχολεία κ.λπ.)**

**Α. ΔΕΙΚΤΕΣ ΤΟΥ ΘΕΜΑΤΙΚΟΥ ΑΞΟΝΑ 14**

**1. Συμμετοχή των εκπαιδευτικών σε εθνικά και ευρωπαϊκά προγράμματα (Erasmus κ.λπ.)**

Το Σχολείο έχει μεγάλη πείρα και εμπειρογνωμοσύνη σε Προγράμματα ERASMUS+. Έχει υλοποιήσει στο παρελθόν και αυτή τη στιγμή υλοποιεί δύο προγράμματα ERASMUS+. Έχει καταθέσει δύο προτάσεις για το επόμενο έτος, που αφορούν στη νέα εποχή των προγραμμάτων ERASMUS+. Το καλοκαίρι αναμένονται τα αποτελέσματα. Εκπαιδευτικοί του Σχολείου με σπουδαία βιογραφικά συμμετέχουν σε εθνικές δράσεις. Ο Διευθυντής του Σχολείου είναι επιμορφωτής στο πρόγραμμα ΜΝΑΕ των ΕΠΑΛ για τον θεσμό του συμβούλου καθηγητή. Ένας Φιλόλογος και ο Διευθυντής συμμετέχουν στη συγγραφή Π.Σ. της ειδικότητάς τους. Τέλος, εκπαιδευτικός του σχολείου υπήρξε επιμορφωτής στο πιλοτικό πρόγραμμα «Εργαστήρια Δεξιοτήτων».